पति ने गला दबाकर मारा, गर्दन व हाथ-पैर काटे, धड़ खंडहर में जलाया, गिरफ्तार
Haryana Gurugram Murder Case; Husband Chops Wife into Pieces and Throws them in Different Locations हरियाणा के गुरुग्राम में एक ऐसा मामला सामने आया है, जिसमें पति की क्रूरता किसी का भी रूह कंपा देगी। आरोपी ने पत्नी के मर्डर का प्लान तैयार कर पहले उसकी गर्दन धड़ से अलग कर दी और फिर दोनों हाथ-पैर काट डाले।
हरियाणा के गुरुग्राम में पत्नी का कत्ल कर गर्दन धड़ से अलग करने और हाथ-पैर काटने के मामले में सनसनीखेज खुलासा हुआ है। पुलिस की जांच में सामने आया कि नेवी से रिटायर्ड आरोपी पति के किसी महिला से अवैध संबंध थे। पत्नी को इसके बारे में पता चल गया। उसने इसका विरोध किया तो घर में झगड़ा रहने लगा। इसी से गुस्साए पति ने गला दबाकर उसकी हत्या की। फिर शरीर के अंग काटकर फेंक दिए।
पुलिस जांच में ये भी पता चला कि उसकी 8 साल की बेटी बार-बार पूछती रही कि मां कहां है लेकिन उसने कोई जवाब नहीं दिया।
पहले पढ़िए ... पत्नी का मर्डर कैसे किया
पुलिस पूछताछ में पता चला कि पत्नी सोनिया शर्मा के अवैध संबंधों में बाधा बनने से आरोपी पति जितेंद्र गुस्से में थे। इसलिए उसने पत्नी को मारने की प्लानिंग कर डाली। 21 अप्रैल को जैसे ही बेटी स्कूल गई तो जितेंद्र ने पहले पत्नी का गला दबाया। जब वह मर गई तो उसकी लाश को घसीटते हुए बाथरूम में ले गया। वहां उसने धारदार हथियार से उसकी गर्दन, हाथ व पैर काटे। जिन्हें ट्रॉली बैग में भर दिया ताकि बाहर फेंक सके। इसके बाद पूरे बाथरूम से खून को साफ कर दिया ताकि बेटी को पता न चल सके।
ऐसे मिले महिला की लाश के टुकड़े
पहले अधजली धड़ मिली
7 दिन पहले 21 अप्रैल को गुरुग्राम के मानेसर इलाके में पड़ने वाले गांव कुकड़ोला स्थित एक खेत में बने खंडहरनुमा घर से एक महिला का अधजला शव बरामद हुआ था। ये खेत उमेद सिंह नाम के व्यक्ति ने लीज पर लिया हुआ था। उमेद सिंह को किसी ने उसके खेत में बने कमरे के अंदर से धुआं निकलने की जानकारी दी थी।
बाद में जब उमेद पुलिस को साथ लेकर कमरे पर पहुंचा तो वहां अधजला शव पड़ा था। शरीर से दोनों हाथ और गर्दन गायब मिली थी। पुलिस ने आसपास के इलाके को खंगाला, लेकिन शरीर का कोई दूसरा हिस्सा नहीं मिला। इसके बाद फोरेंसिक टीमें पहुंची। धड़ को पोस्टमॉर्टम के लिए भेज दिया गया।
2 दिन बाद मिले हाथ-पैर
इसके ठीक 2 दिन बाद 23 अप्रैल को पुलिस ने मानेसर इलाके में ही 2 पैर व कटे हुए हाथ बरामद हुए। पुलिस ने जांच आगे बढ़ाई तो पता चला कि जिस महिला का धड़ मिला था, ये उसी के हाथ-पैर है। इसके बाद पुलिस ने उन्हें भी पोस्टमॉर्टम हाउस में रखवा दिया।
3 दिन बाद गर्दन मिली
3 दिन बाद 26 अप्रैल को खेड़कीदोला इलाके में महिला की गर्दन मिली थी। पुलिस ने इसके बाद मामले की जांच आगे बढ़ाई तो आरोपी जितेन्द्र का सुराग लग गया। गुरुग्राम पुलिस ने जितेन्द्र को गिरफ्तार कर लिया है। शुक्रवार को उसे कोर्ट में पेश कर रिमांड पर लिया जाएगा।
जानिए कैसे एक पॉलीबैग से पूरा हत्याकांड सुलझा
DCP क्राइम विजय प्रताप ने बताया कि शातिर जितेंद्र ने पत्नी सोनिया के कत्ल के बाद मानेसर थाने में उसकी गुमशुदगी की रिपोर्ट दर्ज करवा दी। इसके बाद पुलिस ने जांच शुरू कर दी। जिस पंचगाव चौक से पुलिस को महिला का अधजला धड़ मिला, उसके करीब से विशाखापत्तनम के एड्रेस वाला पॉलीबैग मिला।
पुलिस को शक हुआ कि महिला की धड़ को यहां तक लाने में इसका इस्तेमाल हुआ। पुलिस ने पॉलीबैग की जांच की तो पता चला कि ये पॉलीबैग जिस कंपनी ने बनाए, उसने नेवी को सप्लाई किए थे। चूंकि जितेंद्र भी नेवी से रिटायर्ड था, इसलिए पुलिस को उस पर शक हो गया। इसके बाद उस पर नजर रखनी शुरू की गई। फिर यकीन होने पर उसे हिरासत में लेकर पूछताछ की गई। पहले तो वह पुलिस को गुमराह करता रहा लेकिन बाद में पॉलीबैग का सबूत देख वह घबरा गया और सारा राज उगल दिया।